मनाङ उपाधि नजिक
प्रमुख दाबेदार मानिएको त्रिभुवन आर्मी क्लबलाई १–० ले स्तब्ध पार्दै मनाङ मस्र्याङ्दी क्लब इलाममा जारी चौथो आमन्त्रण माईभ्याली गोल्डकप फुटबलको फाइनल पुगेको छ ।
इलाम — प्रमुख दाबेदार मानिएको त्रिभुवन आर्मी क्लबलाई १–० ले स्तब्ध पार्दै मनाङ मस्र्याङ्दी क्लब इलाममा जारी चौथो आमन्त्रण माईभ्याली गोल्डकप फुटबलको फाइनल पुगेको छ ।अन्जन विष्टको निर्णायक गोलले मनाङ शुक्रबार उपाधि नजिक पुगेको हो । संघर्षपूर्ण जित निकाल्दा हेमन गुरुङको फ्रिकिकमा अन्जनले ५८ औं मिनेटमा हेडमार्फत गोल निकालेका हुन् । पहिलो हाफमा गोलरहित बराबरीमा रोकिएको मनाङले दोस्रो हाफको सुरुआतमा नै अग्रता लिएपछि आर्मी टोली आक्रामक रणनीति लिए पनि सफल हुन सकेन । दुवै पक्षले गोलका सुन्दर केही अवसर गुमाए ।पहिलो हाफको १० औं मिनेटमा मनाङका विमल बस्नेतको गल्तीबाट पाएको वान भर्सेस वानको अवसरमा आर्मीका दिनेश हेम्जन गोल गर्न चुके । लगत्तै आर्मीका नवयुगले पेनाल्टी क्षेत्रभित्रबाट गरेको सशक्त प्रहार मनाङका कमल श्रेष्ठले बचाए । पहिलो हाफमा नै मनाङका दीपक राईले आर्मीको पेनाल्टी क्षेत्रमा पाएका दुई अवसरमा गोल गर्न सकेनन् । दोस्रो हाफमा एटयाकिङ भूमिकामा रहेको आर्मीले केही अवसर सिर्जना गरे पनि गोल गर्न सकेन ।आर्मीका भरत खवास, नवयुग श्रेष्ठलगायतले केही सुन्दर अवसर सिर्जना गरेका थिए । म्यान अफ द म्याच मनाङ मस्र्याङदीका अन्जन विष्ट घोषित भए । मनाङले आयोजक माइभ्याली फुटबल क्लबलाई रोक्दै सेमिफाइनल पुगेको हो भने आर्मीले सिक्किम युनाइटेडलाई घर फर्काएको थियो ।मनाङले अघिल्लो सिजन १३ प्रतियोगिता भिड्दा पाँच पटक मनाङसँग खेलको थियो । अघिल्लो सिजन सात वटा गोल्डकपको फाइनल उठाएको आर्मीले मनाङलाई ३ स्थानमा फाइलनमा रोकेको थियो । वीरगन्जको विशाल च्याम्पियनसिप, सताक्षी गोल्डकप, काँकडभिट्टाको मेची नेत्रालय कप, सिमरा गोल्डकप, हेटौंडाको सुमन भोम्जन स्मृति कप, खप्तड गोल्डकप र झापा गोल्डकप उचालेको आर्मीले दुहबी गोल्डकपमा मनाङलाई नतिजा सुम्पेको थियो ।माईभ्यालीको पहिलो उपाधि जितेको आर्मीविरुद्ध मनाङको पछिल्लो इतिहास राम्रो नरहेको अवस्थामा चियाबारीको गाउँमा अघिल्लो सिजनका हारको बदला लिन मनाङले सशक्त फुटबल खेलेको थियो ।मनाङका प्रशिक्षक तोपे फुजाले रणनीतिअनुसार नै आफ्ना खेलाडीले खेल प्रदर्शन गरेकाले जित हात परेको प्रतिक्रिया दिए । यता आर्मीका प्रशिक्षक नवीन न्यौपानेले पाएको अवसर सदुपयोग गर्न नसक्नु नै हारको प्रमुख कारण रहेको बताए ।मनाङले सोमबार हुने उपाधि भिडन्तमा थ्रीस्टार र एपीएफबीचको शुुक्रबारको विजेता प्रतिद्वन्द्वी पाउने छ ।